CELEX: C2005/281/10
Language: el
Date: 2005-11-12 00:00:00
Title: Υπόθεση C-313/05: Αίτηση για την έκδοση προδικαστικής αποφάσεως που υπέβαλε το Wojewódzki Sąd Administracyjny w Warszawie [διοικητικό δικαστήριο της βοϊβοδίας της Βαρσοβίας] με διάταξη της 22ας Ιουνίου 2005 στην υπόθεση Maciej Brzeziński κατά Direktor Izby Celnej w Warszawie [διευθυντή της τελωνειακής επιτροπής Βαρσοβίας]

12.11.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 281/5
            
         Αίτηση για την έκδοση προδικαστικής αποφάσεως που υπέβαλε το Wojewódzki Sąd Administracyjny w Warszawie [διοικητικό δικαστήριο της βοϊβοδίας της Βαρσοβίας] με διάταξη της 22ας Ιουνίου 2005 στην υπόθεση Maciej Brzeziński κατά Direktor Izby Celnej w Warszawie [διευθυντή της τελωνειακής επιτροπής Βαρσοβίας]
   (Υπόθεση C-313/05)
   (2005/C 281/10)
   Γλώσσα διαδικασίας: η πολωνική
   Με διάταξη της 22ας Ιουνίου 2005, η οποία περιήλθε στη Γραμματεία του Δικαστηρίου των Ευρωπαϊκών Κοινοτήτων στις 9 Αυγούστου 2005, το Wojewódzki Sąd Administracyjny w Warszawie [διοικητικό δικαστήριο της βοϊβοδίας της Βαρσοβίας], στο πλαίσιο της διαφοράς μεταξύ Maciej Brzeziński και Dyrector Izby Celnej w Warszawie [διευθυντή της τελωνειακής επιτροπής Βαρσοβίας] που εκκρεμεί ενώπιόν του,
   ζητεί από το Δικαστήριο την έκδοση προδικαστικής αποφάσεως επί των εξής ερωτημάτων:
   
               1)
            
            
               Αποκλείει το άρθρο 25 της Συνθήκης για την ίδρυση της Ευρωπαϊκής Κοινότητας, κατά το οποίο οι εισαγωγικοί και εξαγωγικοί δασμοί ή φορολογικές επιβαρύνσεις ισοδυνάμου αποτελέσματος απαγορεύονται μεταξύ των κρατών μελών, την εφαρμογή του άρθρου 80 του νόμου της 23ης Ιανουαρίου 2004 περί των ειδικών φόρων καταναλώσεως (Dz. U. 29, αύξων αριθ. 257, όπως έχει τροποποιηθεί) που ορίζει ότι υπόκεινται στον ειδικό φόρο καταναλώσεως τα ιδιωτικής χρήσεως αυτοκίνητα που δεν έχουν ταξινομηθεί στην ημεδαπή σύμφωνα με τους κανόνες οδικής κυκλοφορίας, δεδομένου ότι επιβάλλεται ειδικός φόρος καταναλώσεως σε κάθε αγορά αυτοκινήτου, ανεξαρτήτως του τόπου προελεύσεως του οχήματος πριν από την πρώτη ταξινόμησή του στην ημεδαπή;
            
         
               2)
            
            
               Επιτρέπει το άρθρο 90, πρώτο εδάφιο, ΕΚ, κατά το οποίο κανένα κράτος μέλος δεν επιβάλλει άμεσα ή έμμεσα στα προϊόντα άλλων κρατών μελών εσωτερικούς φόρους οποιασδήποτε φύσεως, ανωτέρους από εκείνους που επιβαρύνουν άμεσα ή έμμεσα τα ομοειδή εθνικά προϊόντα, σε κράτος μέλος να θεσπίσει ειδικό φόρο καταναλώσεως επιβαλλόμενο επί των μεταχειρισμένων αυτοκινήτων που έχουν εισαχθεί από άλλα κράτη μέλη, μολονότι απαλλάσσει του εν λόγω φόρου την πώληση μεταχειρισμένων αυτοκινήτων που έχουν ήδη ταξινομηθεί στην Πολωνία, δεδομένου ότι ο ειδικός φόρος καταναλώσεως βαρύνει όλα τα οχήματα που δεν έχουν ταξινομηθεί στην ημεδαπή, κατά το άρθρο 80, παράγραφος 1, του πολωνικού νόμου περί ειδικών φόρων καταναλώσεως;
            
         
               3)
            
            
               Επιτρέπει το άρθρο 90, δεύτερο εδάφιο, ΕΚ, κατά το οποίο κανένα κράτος μέλος δεν επιβάλλει στα προϊόντα των άλλων κρατών μελών εσωτερικούς φόρους η φύση των οποίων οδηγεί έμμεσα στην προστασία άλλων προϊόντων, σε κράτος μέλος να θεσπίσει ειδικό φόρο καταναλώσεως του οποίου ο συντελεστής εξαρτάται από την παλαιότητα του οχήματος και τον κυλινδρισμό του κινητήρα, όπως ο μνημονευόμενος στην πολωνική εκτελεστική κανονιστική πράξη (το άρθρο 7 της αποφάσεως του Υπουργού Οικονομικών της 22ας Απριλίου 2004 περί μειώσεως του συντελεστή του ειδικού φόρου καταναλώσεως — Dz. U. 87, αύξων αριθ. 825, όπως έχει τροποποιηθεί) στα μεταχειρισμένα αυτοκίνητα που εισάγονται από άλλα κράτη μέλη, δεδομένου ότι υπολογίζεται βάσει του αυτού τύπου ο φόρος επί της πωλήσεως μεταχειρισμένων αυτοκινήτων εντός της χώρας πριν από την πρώτη ταξινόμησή τους στην ημεδαπή, ακολούθως δε ο εν λόγω φόρος επιβαρύνει την τιμή του οχήματος κατά την μεταπώλησή του;
            
         
               4)
            
            
               Απαγορεύει το άρθρο 28 ΕΚ, δυνάμει του οποίου οι ποσοτικοί περιορισμοί επί των εισαγωγών, καθώς και όλα τα μέτρα ισοδυνάμου αποτελέσματος, απαγορεύονται μεταξύ των κρατών μελών, σε συνδυασμό με το άρθρο 3, παράγραφος 3, της οδηγίας 92/12/ΕΟΚ του Συμβουλίου, της 25ης Φεβρουαρίου 1992, σχετικά με το γενικό καθεστώς, την κατοχή, την κυκλοφορία και τους ελέγχους των προϊόντων που υπόκεινται σε ειδικούς φόρους καταναλώσεως, που ορίζει ότι τα κράτη μέλη διατηρούν τη δυνατότητα να θεσπίσουν ή να διατηρήσουν φορολογικές επιβαρύνσεις σε προϊόντα άλλα από εκείνα που περιλαμβάνονται στην παράγραφο 1, υπό τον όρο όμως ότι αυτές οι επιβαρύνσεις δεν συνεπάγονται, κατά τις συναλλαγές μεταξύ κρατών μελών, διατυπώσεις που σχετίζονται με τη διάβαση συνόρου, σε κράτος μέλος να θεσπίσει τις διατάξεις που περιλαμβάνονται στο άρθρο 81 του πολωνικού νόμου περί ειδικών φόρων καταναλώσεως, δυνάμει του οποίου όσοι αγοράζουν εντός της Κοινότητας αυτοκίνητα ιδιωτικής χρήσεως, τα οποία δεν έχουν ταξινομηθεί στην ημεδαπή, βάσει των διατάξεων περί οδικής κυκλοφορίας, υποχρεούνται να καταθέσουν απλοποιημένη δήλωση στον διευθυντή του αρμόδιου τελωνείου κατά την εισαγωγή στο εθνικό έδαφος και το αργότερο εντός προθεσμίας πέντε ημερών από την αγορά εντός της Κοινότητας;